  Виталий Пронин Та арысен Москваын Максим Горький нимо Литературной институтын студентъёсты удмурт кыллы но чеберлыко литератураез берыктонлы дышето. Литературной институтэ удмурт группаез люкало шуыса тодӥ но - пайми. Зэмзэ вераса, ӧй но оскы. Интернетын ивор потэм бере гинэ валай: та мынам шудэ. Мон соку Удмурт кун университетысь Удмурт кылосбуръя, финно-угроведениея но журналистикая институтын 2-тӥ арзэ дышетскисько вал ни. «Ижкар. Гуртам бертылыны кыдёкын ӧвӧл, нош кытын Москва…» - сыӵе малпан йырам бергаз. Озьы йырвизеным керетыса, аслым ачим верай: азьлань учконо, будоно… Табере мон Литературной институтын дышетскись студент. Тверской бульварын интыяськем институт 4-тӥ арзэ ини йӧскалык группаосты люка вылэм. Туэ, удмурт сяна, якут группа усьтэмын вал на. Литературной институтлэсь историзэ учконо ке, таиз удмурт группамы 2-тӥез луэ. 1-тӥ группаын 20 аръёс талэсь азьло милям дышетӥсьмы - тодмо критик, кылосбур тодосъя кандидат Вера Григорьевна Пантелеева - дышетскиз. Татын дышетскыны кутскеме бере гинэ тодӥ, Литературной институтэз асьме тодмо гожъяськисьёсмы йылпумъяллям шуыса: Геннадий Красильников, Лидия Нянькина но мукетъёсыз. Кыӵе дан милемлы усиз! Мӧзмыны дырмы ӧвӧл. Нуналаз 5 пара но луылэ. Тросгес, конешно, литературамы. Лыдӟиськоно трос. Бен сотэк дышод-а «кылэз шӧдыны». Вера Григорьевна удмурт кылъя но кылысь кылэ берыктонъя занятиосмес нуэ. Ми группаямы 5 кузя, 2-ез ми пӧлысь ӟучесь, соос али удмурт кылэз дышетыны кутскизы. Нош ми удмурт нылъёсын - Настя Ларионоваен но Алёна Моховаен - кылмес волятӥськомы, кӧня ке берыктӥськом но ни. Вера Григорьевна дышетэ милемыз удмурт текстъёсын ужаны, ӟуч кылэ шонер берыктыны. Озьы ик соин ӵош ветлӥськомы пӧртэм ужрадъёсы, со милемыз Москваысь удмуртъёсын тодматэ. Кылсярысь, 16-тӥ коньывуонэ ми «Пётр Кривоногов - летописец Победы» адӟытонэ ветлӥмы, со Удмурт постпредствоын интыяськемын. Талэсь азьло тодматскимы Лариса Мардановаен - яркыт кылбурчиен но прозаикен. Солэсь ӟуч кылэ берыктэм кылбуръёссэ «Средостение» бичетэ пыртӥзы. Кылбуръёсыз философскоесь, мур малпаськытӥсесь вылӥллям. Мынам мылкыды ӝутскиз творчествоеныз ӟечгес тодматскыны. Нош 12-тӥ шуркынмонэ Литературной институтамы Вера Григорьевналы юрттӥмы Эрик Батуевез тодэ ваён ӝытэз радъяны. Тунсыко, Вера Григорьевна соин эшъяське вылэм. Озьыен, ми быгатӥмы солэн шӧдон-адӟонъёсыз пыр тодматскыны удмурт музъемлэн дано пиеныз. Ужрадэ Эрик Батуевлэн мукет эшъёсыз но вуизы. Котькудзы Эриклэсь умой сямзэ, востэм луэмзэ веразы. Ӝыт шуныт мылкыдын ортчиз. Дышетскыны кутскеммы дырысен 3 толэзь луоз ни. Кыӵе кышкасько вал: «Москваын котьма дуно, дыр», «Кыӵе меда огъяулонниын комната сюроз?», «Кызьы метроетӥ ветлоно, весь йыромо, дыр?» Серем потэ ини табере. Москва милемыз эшлыко пумитаз: огъяулонниын но ваньмылы умой комната сюриз, толэзь понна 200 манет гинэ тыроно вылэм, Литературной институтын но милемыз шуныт пумитазы, метроын но воксё номыр секытэз ӧвӧл - вамышлы быдэ юрттӥсь табличкаос. Меӵак верано ке, студентъёслы Москваын ваньмыз вань, дышетскы гинэ. Милемлы лэсьтӥське москвичлэн картаез. Соин метроен, автобусэн, поездэн, электричкаен дунтэмгес ветлыны луэ. Со карта ик луонлык сётэ тросаз музейёсы, театръёсы ичигес тырыны. Секытгес мон понна дышыны мегаполислэн ӝог бызись улонэзлы. Ваньзы кытчы ке дырто, весь котырад трос калык. Тужгес ик шӧдӥськод сое ӵукна метроын. Жадёно. Ярам, ми улӥськом шыпыт интыын. Ум но шӧдӥське, ми Москваын шуыса. Трос ик дыр ӧз ортчы на, нош сюлэм кыске ни доре - атай-анай доры. Конешно, мӧзмиськом. Кӧснуналэ но дышетскиськом бере, Выль аре гинэ бертыны быгатом. Но адями ваньмызлы дыше, ми но дышом. Мон та дырозь уг тодӥськы вал, татын, Россилэн шоркараз но, удмурт улон вань шуыса. Табере эшшо золгес потэ анай кылме мургес дышетэме. Милям берыктэм ужъёсмы ӟуч адямилы удмурт произведениосын тодматскыны мед юрттозы. 1-тӥ курс гинэ ай, азьпалан эшшо 5 ар. Оскисько, ми ваньмы та дыр ӵоже быгатомы асьмемыз шедьтыны. Софья Князева  